ཀླད་པའི་ནང་རྙོག་གྲ་ཆེ་ཤོས་དེ་ཕྱི་ཤུན་དུ་ཡོད་ཅིང་།འདི་ནི་འགྲོ་བ་མིའི་རིགས་ཀྱི་བསམ་གཞིགས་བྱེད་པའི་ལས་ཁུངས་ཨ་མ་དེ་ཡིན།སྲབ་མཐུག་ཧའོ་སྨིས་གཅིག་ནས་བཞིའི་པར་ཡོད་པའི་ཀླད་ཤུན་ཟེར་བ་དེ་ནི་ལོ་རྒྱུས་ཀྱི་དབང་དུ་བྱས་ན་འགྲོ་བ་མིའི་རིགས་ཀྱི་ཀླད་པ་ཆེ་རུ་འགྲོ་བའི་བརྒྱུད་རིམ་ཁྲོད་ནས་ཆགས་པ་ཞིག་ཡིན་ལ།གཏན་ཚིགས་སོགས་མིའི་རིགས་ཀྱི་ཆུ་ཚད་ཅུང་མཐོ་བའི་བསམ་བློའི་རིམ་པ་རྣམས་གནས་འདི་དང་འབྲེལ་བ་ཡོད།གཟུགས་མཐོང་བ་དང་།སྒྲ་མཉན་པ་དང་།སྐད་ཆ་ཤོད་པ་སོགས་དང་།ཚོར་བ་དང་འདུ་ཤེས་ཕལ་མོ་ཆེ་གནས་འདི་ལས་འབྱུང་བ་མ་ཟད།ཀླད་པའི་ནང་ལོགས་ཀྱི་བརྡ་འཕྲིན་སྣ་ཚོགས་ལེགས་སྒྲིག་བྱེད་པའི་ནུས་པ་དང་ལྡན་པར་བཤད།ཕྱི་ཤུན་གྱི་ནང་ཐམས་ཅད་དབང་རྩའི་རྒྱུ་གཞིར་གྲགས་པའི་ཕྲ་ཕུང་གིས་ཁྱབ་ཅིང་།རྒྱ་ཁྱོན་ཆེ་ཆུང་ཁབ་རྩེ་ཙམ་གྱི་གནས་སུ་དབང་རྩའི་ཕྲ་ཕུང་སུམ་ཁྲི་ཙམ་ཤོང་བ་དང་།དབང་རྩའི་རྒྱུ་གཞིའི་ནང་གི་སུམ་ཆ་གཉིས་ཙམ་གྱིས་ས་ཁོངས་འདིར་ལས་ཀ་བྱེད་བཞིན་ཡོད།